text: transnational organiseret kriminalitet
  
  publiceret: 2023-08-04 09:31:47+02:00
  Transnational organiseret kriminalitet er en bred betegnelse for grovere kriminalitet, der systematisk eller på en særlig kompleks måde udføres på tværs af landegrænser.
  Den transnationale organiserede kriminalitet er blevet en global industri i konstant forandring. I takt med den almindelige samfundsudvikling og den teknologiske udvikling spreder den sig løbende til nye markeder og kriminalitetsformer.
  På globalt plan underminerer den grænseoverskridende organiserede kriminalitet statslige institutioner, truer den økonomiske stabilitet og bidrager til øget korruption i både den rige del af verden og udviklingslande. Dertil trækker den organiserede kriminalitet et spor af vold, drab og anden personfarlig kriminalitet efter sig, hvor end den søger profit eller at udøve magt. Fænomenet udgør dermed en alvorlig og voksende trussel mod det internationale samfund, lande og menneskers liv på tværs af kloden.
  I sin moderne form udføres transnational organiseret kriminalitet ofte ved hjælp af internationale kriminelle infrastrukturer. Inden for disse strukturer samarbejder grænseoverskridende netværk af kriminelle aktører om at begå de forbrydelser, der udgør transnational kriminalitet. De involverede aktører er typisk meget forskellige og i udgangspunktet uafhængige deltagere i netværkene. Der kan være tale om alt fra enkeltpersoner, professionelle facilitatorer, virksomheder og formaliserede kriminelle grupper, fx bander, mafiaer eller karteller.
  Transnational organiseret kriminalitet er et omdiskuteret og ikke fast afgrænset teoretisk koncept. Begrebet kan overordnet defineres som kvalificeret kriminalitet, der på en struktureret og/eller systematisk måde udføres på tværs af landegrænser. Der er som følge heraf tale om en særlig form for alvorligere eller grovere kriminalitet. Baseret på denne definition, skal en forbrydelse opfylde tre betingelser for at kunne anses som værende transnational organiseret kriminalitet:
  Definitionen er ikke juridisk. Hvis en forbrydelse vurderes at være eller være en del af transnational organiseret kriminalitet vil dette i dansk ret (se også Straffeloven – ansvarsbetingelser) almindeligvis blive anset som en skærpende omstændighed ved strafudmålingen.
  At en forbrydelse er transnational eller grænseoverskridende vil som udgangspunkt betyde, at gerningspersonerne på en planlagt måde udfører de kriminelle handlinger forbrydelsen består af i mere end ét land. Det centrale i forståelsen heraf er, at tilfældig involvering af et andet land som udgangspunkt ikke indebærer, at der er tale om en grænseoverskridende forbrydelse.
  At en forbrydelse er organiseret må anses for at indebære et krav om kompleksitet. Forbrydelsen skal med andre ord være udført på en struktureret og/eller systematisk måde. Organiseret kriminalitet kan dermed afgrænses til alene at omfatte den komplekse og rationelt udførte kriminelle handling. Uden for falder dermed forbrydelser begået i effekt, uden forudgående planlægning eller anden simpel kriminalitet.
  At der skal være tale om en egnet form for kriminalitet indebærer, at ikke alle forbrydelser kan udgøre (transnational) organiseret kriminalitet. Det er formentligt ikke muligt at lave en udtømmende oplistning af, hvilke forbrydelser der kan udgøre organiseret kriminalitet, men det er dog muligt at opstille to overordnede kategorier af egnet kriminalitet: organiseret økonomisk kriminalitet og kriminalitet som tilknyttet aktivitet. Førstnævnte omfatter i princippet stort set alle profitmotiverede forbrydelser, herunder både gentagne forbrydelser og enkeltstående særligt kompleks udførte forbrydelser, fx planlagte og professionelt gennemførte røverier mod mål som værdicentraler mv. Sidstnævnte kategori, kriminalitet som tilknyttet aktivitet, omfatter forbrydelser begået med henblik på udøve magt, beskytte egne interesser eller på anden måde fremme anden kriminel virksomhed. Der kan fx være tale om et voldeligt angreb på en rivaliserende kriminel gruppe i forbindelse med en kamp om kriminelle markedsandele eller et territorium.